สถาณการณ์โควิดภาพรวมยังน่ากังวล แต่คาดว่าในกทม. จะเริ่มทรงตัว ขณะที่ต่างจังหวัดยังเร่งตัวและมีความเสี่ยงล็อกดาวน์เพิ่มเติม/SET 1535-50จุด แนะนำ SRICHA, KCE
10 สิงหาคม 2564

สถาณการณ์โควิดในประเทศ โดยภาพรวมยังคงน่ากังวลจากจำนวนผู้ติดเชื้อใหม่รายวันที่ยังอยู่แถวระดับ 20,000 บวกลบและจำนวนผู้เสียชีวิตที่ยังอยู่ในแนวโน้มขาขึ้น ถึงแม้ว่าความคืบหน้าการฉีดวัคซีนสัปดาห์ที่ผ่านมาจะมีการเร่งตัวสูงขึ้นทำสูงสุดใหม่รายวันได้ที่ 6.7 แสนโดส (5 ส.ค.) แต่จำนวนผู้ได้รับการฉีดวัคซีนอย่างน้อย 1 โดสยังอยู่ในสัดส่วนที่ต่ำประมาณ 23% ของจำนวนประชากร อย่างไรก็ตามเราคาดว่าจำนวนผู้ติดเชื้อใหม่ในกรุงเทพน่าจะเริ่มใกล้จุดสูงสุดแล้ว เนื่องจากกทม.ได้รับการฉีดวัคซีนอย่างน้อย 1 โดสเป็นสัดส่วน 70% ของจำนวนประชากรในกทม.แล้ว และถ้าไม่นับในสัปดาห์ที่ผ่านมาที่มีการตรวจเชิงรุกในพื้นที่กทม. เราจะเริ่มเห็นจำนวนเคสในกทม. แม้ยังไม่ลดลงแต่เริ่มทรงตัวไม่ได้เร่งตัวขึ้นมากนัก ในทางกลับกันเราคาดว่าในต่างจังหวัดอาจมีความเสี่ยงที่จำนวนผู้ติดเชื้อจะเร่งตัวต่อเนื่องหลังจากผู้ติดเชื้อในกทม.เดินทางกลับภูมิลำเนาและนำเชื้อไปแพร่ในต่างจังหวัด ทั้งนี้จำนวนผู้ได้รับการฉีดวัคซีนในต่างจังหวัดสัดส่วนนั้นยังค่อนข้างน้อยมากเมื่อเทียบกับกทม. (ฉีดวัคซีนอย่างน้อย 1 โดสประมาณ 15% ของจำนวนประชากร) และความพร้อมทางด้านสาธารณะสุขที่น้อยกว่ากทม. ส่งผลให้ในต่างจังหวัดอาจมีความเสี่ยงที่จะถูก lockdown เพิ่มเติมมากขึ้นในระยะข้างหน้า ดังนั้นกล่าวโดยสรุปว่าภาพการระบาดโควิดในประเทศยังไม่ได้ดีขึ้น โดยพื้นที่ในต่างจังหวัดมีโอกาสที่จำนวนเคสจะเร่งตัวขึ้นต่อเนื่องและมีความเสี่ยงที่จะถูก lockdown เพิ่มเติม ขณะที่ในกทม. เราคาดว่าอาจจะเห็นจำนวนเคสใหม่ใกล้จุดสูงสุดแล้วและมีโอกาสเห็นการผ่อนคลายบางมาตรการได้ในระยะข้างหน้า หากสถาณการณ์เริ่มดูดีขึ้นกว่าปัจจุบัน แนะนำติดตาม indicator สำคัญอย่างจำนวนผู้ติดเชื้อและจำนวนผู้เสียชีวิตที่เริ่มลดลงต่อเนื่อง รวมถึงความสามารถในการรองรับผู้ป่วยของโรงพยาบาลต่างๆเริ่มมีมากขึ้น ดังนั้นสำหรับนักลงทุนที่รับความเสี่ยงสูงได้ในระยะสั้นอาจทยอยสะสมกลุ่มหุ้นเปิดเมืองที่มีสัดส่วนรายได้/กำไรส่วนใหญ่มาจากในพื้นที่กทม. สำหรับอีกหนึ่งความเสี่ยงสำคัญที่อาจจะทวีความรุนแรงขึ้นได้ในอนาคตอันใกล้ได้แก่ปัจจัยเรื่องการเมืองในประเทศที่ต้องพึงตระหนักและติดตามอย่างใกล้ชิด 
มุมมองตลาดหุ้น/ กลยุทธ์การลงทุน วันนี้คาด SET 1535-50  จุด แนะนำ SRICHA, KCE
1) SRICHA (ราคาพื้นฐาน 26.75  บาท) คาดรายงานกำไร 2Q21 เติบโต 16% QoQ และเพิ่มประมาณการณ์กำไร 2021-23 29%/34%/41% โดยมี CAGR 3 ปีสูงที่ระดับ 63% จากกำไรขั้นต้นที่คาดว่าจะสูงขึ้น โดยบริษัทได้รับผลกระทบจำกัดจากสถาณการณ์โควิดในประเทศ   2) KCE (ราคาพื้นฐาน 95.00 บาท) คาดว่าจะรายงานกำไรไตรมาสสองบวกได้ทั้ง YoY และ QoQ ด้วยความต้องการสินค้าอิเล็กทรอนิกส์ที่ฟื้นตัวแข็งแกร่งต่อเนื่องตลอดทั้งปีและได้รับผลกระทบจากสถาณการณ์โควิดในประเทศจำกัด นอกจากนี้บริษัทยังได้ประโยชน์จากทิศทางเงินบาทอ่อนค่า
รายงานตัวเลขเศรษฐกิจ 
วันอังคาร ติดตาม ดัชนี Zew Economic sentiment Index เดือน ส.ค. ของเยอรมัน คาด 57 จุด ลดลง 9.9% MoM
วันพุธ ติดตาม ตัวเลขเงินเฟ้อทั่วไปเดือน ก.ค. ของเยอรมัน คาด +3.8% YoY ตัวเลขเงินเฟ้อทั่วไปของสหรัฐฯ เดือน ก.ค. คาด +0.5% MoM และ +5.3% YoY ตัวเลขเงินเฟ้อพื้นฐานของสหรัฐฯ เดือน ก.ค. คาด +0.4% MoM และ +4.3% YoY ปริมาณสต๊อกน้ำมันดิบสหรัฐฯ รายสัปดาห์
วันพฤหัสฯ ติดตาม ดัชนีราคาผู้ผลิตของญี่ปุ่นเดือน ก.ค. คาด +5% YoY ตัวเลขการเติบโตของสินเชื่อจีนเดือน ก.ค. คาด +12.3% YoY ปริมาณ M2 ของจีนเดือน ก.ค. คาด +8.6% YoY การประมูลพันธบัตรอายุ 10 ปีของสหรัฐฯ ดัชนีราคาผู้ผลิตของสหรัฐฯ เดือน ก.ค. คาด +0.6% MoM และ +7.4% YoY และตัวเลขการขอรับสวัสดิการว่างงานของสหรัฐฯรายสัปดาห์คาด 3.67 แสนคน (-4.7% WoW)วันศุกร์ ติดตาม ตัวเลข Michigan Consumer Sentiment เดือน ส.ค. คาดทรงตัว MoM ที่ 81.5 จุด และตัวเลข FDI (YTD) ของจีนเดือน ก.ค. คาด +25% YoY